Foto’s: Donnalee en Ivan se seuntjie geboreDonnalee het dié foto op Instagram gedeel Donnalee Roberts en Ivan Botha se eerste baba is op 4 Maart gebore en die akteurspaar het ŉ paar dae later opgewonde die nuus op Instagram gedeel. “My liefste pragtige babaseun, jy het in die wêreld ingekom met soveel kalm vasberadenheid en jy het dit vir altyd kom verander,” het Donnalee Maandag geskryf. “Mag elke tree wat jy gee in die pragtige reis wat die lewe is vol van die kleurvolste avonture wees, mag jou pad jou na die vreugde van die Here lei, want dit is ons grootste krag. “Vriendelikheid, deernis en moed was die drie woorde wat in my hart geplaas is die dag wat ons uitgevind het dat ons met ŉ seun geseën word, en ons bid jou roeping op jou naam en jou lewe,” skryf sy. Die foto’s wat Ivan op Instagram gedeel het. Ivan het Dinsdag twee foto’s gedeel, een van sy dogter, Amelié, toe sy nog ŉ baba was in 2009, en een van hom en sy pasgebore seun. Die ouers het aangekondig dat die baba se naam Cameron Ivan Botha is. “Dit is ŉ onwerklike oomblik om ŉ ouer van twee te word. Ek kon regtig voel hoe my hart groter word,” het Ivan op Instagram geskryf. “Ek het nooit geweet ek kan so baie lief hê nie. Wat ŉ nederige eer om jou pa te wees. Ek belowe om altyd my beste te doen.” Donnalee tydens haar swangerskap (Foto: Instagram) Donnalee het gesê dit het haar lewe en wese verander het toe sy ŉ ma word. “Ons hoop jy droom groter as groot en ons sal altyd daar wees jou aan te moedig en te ondersteun, wat ook al jy besluit om met jou pragtige lewe te doen.”